Жэзрэ дыжьынкIэ къыщIадзэ. КъыкIэлъыкIуэнур дыщэ?
Кореем и Пхёнчхан къалэм мэремым официальнэу къыщызэIуаха ХХIII ЩIымахуэ Олимп джэгухэм зэхьэзэхуэ гуащIэхэм щрагъэжьащ. Абы и япэ дыщэ медалыр зыIэригъэхьащ Швецием щыщ Калл Шарлотт.
Дыжьын медалхэр къэзыхьа ди фигуристхэр.
Елистратов Семён
СкиатлонымкIэ километр 15-м цIыхубзхэр къыщызэдэжэныращ Корее Ипщэм щызэхаубла зи чэзу Олимпиадэ хужьым япэ медалхэр щагъэджэгуар. Скандинав хытIыгуныкъуэм щыщхэм абы къащыпэлъэщын къыхэкIакъым: дыщэ медалыр зыIэригъэхьащ Калл Шар-лотт (Швецие), дыжьыныр — Бьёрген Марит (Норвегие), жэзыр — Пармакоски Кристэ (Финляндие). Урысейм щыщ атлетхэм ящыщу нэхъ ехъулIэныгъэш- хуэ зиIа Непряевэ Наталье еянэу къэсауэ аращ.
Шорт-трекымкIэ ди къэралым я спортсменхэм Сочэ медаль зыбжанэ къытхуахьауэ щытащ. АрщхьэкIэ ар нэхъыбэу зи фIыгъэ Ан Виктор щалъхуа хэкум щекIуэкI Олимпиадэм ирагъэблэгъакъым икIи ди ехъулIэныгъэхэр хэпщIыкIыу нэхъ мащIэ хъуащ. ИлъэсиплI ипэкIэ эстафетэм Олимп чемпион щыхъуа Елистратов Семён иджы жэз медалымкIэ арэзы хъуащ. «Си дежкIэ ар дыщэм йофIэкI, апхуэдизу гугъу сыдехьащи», — жиIащ зэхьэзэхуэр иуха иужькIэ Елистратовым. Пэжщ, ди хэкуэгъум абдежым и насыпыр къыщимыкIауэ пхужыIэнукъым: финишым къэсыным зы мащIэ фIэкIа имы-Iэжу япэ къита кореецымрэ франджымрэ джалэри, Семён ещанэу къэсащ.
Дыгъуасэ хуабжьу дагъэгуфIащ фигуристхэм. Коляда Михаил, Медведевэ Евгение, Загитовэ Алинэ, Тарасовэ Евгение, Морозов Владимир, Забиякэ Наталье, Энберт Александр, Бобровэ Екатеринэ, Соловьёв Дмитрий сымэ зыхэт гупым етIуанэ увыпIэр иубыдащ, Канадэм икIахэр япэ ирагъэщри. КъызэнэкIа хъуащ жэз медалхэр зыIэрыхьа Америкэм и Штат Зэгуэтхэм я спортсменхэр. Ар зыкъомкIэ я фIыгъэщ Медведевэ Евгениерэ Загитовэ Алинэрэ махуэ зэкIэлъхьэужьым телъыджэу зыкъагъэлъагъуэу балл куэд ди гупым къызэрыхуахьам. А тIум я зым дыщэ медаль щхьэзакъуэ зэпеуэм къыщахьыну дыщогугъ.
Олимпиадэ-2018-м етIуанэ дыщэ медалыр къыщихьащ Германием щыщ Дальмайер Лаурэ. Нэмыцэ биатлонисткэр щытекIуащ километри 10-р къыщызэранэкIым. НэхъапэIуэкIэ Дальмайер Пхёнчхан Олимп чемпион щыхъуащ спринт зэхьэзэхуэм. Дыгъуасэ абы зы мащIэкIэ къыпикIуэтащ Кореем кIуэну хуит ямыщIа Урысей спортсмен цIэрыIуэ Шипулин Антон и шыпхъу, Словакием и щIыхьыр зыхъумэ Кузьмина Анастасие. Дыдейхэм ящыщу нэхъыфIа Акимовэ Татьянэ 31-нэу къэсауэ аращ.
Официальнэу щымыт гуп зэпеуэм бжьыпэр щаубыдащ Германием и спортсменхэм. Ахэращ Олимп чемпион нэхъыбэ зэкIэ Кореем щызиIэр. Медалхэм я куэдагъымкIэ псоми япэ ищащ Норвегиер. АрщхьэкIэ абыхэм дыщэу иджыпстукIэ яхэ-тыр 2-щ. Пхёнчхан щекIуэкI зэхьэзэхуэхэр къызэрызэIуахрэ псори зэхэту къэрал 17-м медалхэр яIэрыхьакIэщ.
Жыласэ Заурбэч.
